**Saeimas izglītības, kultūras un zinātnes komisijai**

**Par neatliekamajiem pasākumiem Rīgas pils ugunsgrēka seku likvidēšanai**

Izskatot Saeimas izglītības, kultūras un zinātnes komisijas (turpmāk – Komisija) 2013.gada 31.jūlija vēstuli Nr.9/5-2-n/76-11/13 par Komisijas 2013.gada 25.jūlija sēdē apspriesto situāciju Rīgas pilī, kurā Komisijas deputāti pauduši neizpratni par Rīgas pils ugunsgrēka seku likvidēšanā iesaistīto pušu vilcināšanos un nepietiekami ātru rīcību attiecīgā jautājuma risināšanā, un izteikto aicinājumu Ministru kabinetam nekavējoties nodrošināt finansējumu neatliekamiem darbiem Rīgas pils ugunsgrēka seku likvidācijai, kā arī izvērtēt nepieciešamību veidot Rīgas pils atjaunošanas projekta vadības grupu, kas ilgtermiņā nodrošinātu nepieciešamo sadarbību starp visām iesaistītajām pusēm, kā arī atjaunot Rīgas pils atjaunošanas sabiedriskās padomes darbību, Ministru kabinets informē par turpmāko.

Lai nodrošinātu tūlītēju 2013.gada 20.jūnijā nekustamā īpašumā (kadastra numurs 0100 008 0006) Pils laukumā 3, Rīgā (turpmāk – Rīgas pils) notikušā ugunsgrēka seku likvidēšanu, vēsturisko vērtību saglabāšanu un to stāvokļa nepasliktināšanos, kā arī pasargātu ugunsgrēkā cietušās daļas no negatīvās klimatisko apstākļu ietekmes, un turpinātu Rīgas pils rekonstrukcijas - restaurācijas darbus, VNĪ jau laikus tika izstrādāts rīcības plāns, kas tika izskatīts Ministru kabineta 2013.gada 25.jūnija sēdē ar informatīvo ziņojumu „Par Rīgas pils ugunsgrēka seku likvidēšanu””, pamatojoties uz ko Ministru kabinets ar protokollēmumu (prot. Nr.36 56.§) (turpmāk – MK sēdes protokollēmums Nr.36 56.§) noteicis un atbalstījis savstarpēji saistītus uzdevumus turpmākai rīcībai.

Ministru kabineta 2013.gada 30.jūlija sēdē (prot. Nr.41 101.§ (TA-2024-IP)) tika skatīts informatīvais ziņojums „Par aktuālo situāciju Rīgas pils ugunsgrēka seku likvidēšanas darbiem un priekšlikumiem turpmākai rīcībai”, kurā tika detalizēti atspoguļota informācija par paveikto Rīgas pils ugunsgrēka seku likvidēšanas un pils atjaunošanas darbos, kā arī izteikti priekšlikumi turpmākai rīcībai.

VAS „Valsts nekustamie īpašumi” (turpmāk – VNĪ) kopš 2013.gada 20.jūnija intensīvi strādā, lai nodrošinātu un koordinētu visus pasākumus un darbus, kas saistīti ar Rīgas pils ugunsgrēka seku likvidēšanu un izpildītu MK sēdes protokollēmumā Nr.36 56.§ noteiktos uzdevumus.

Pagaidu jumta izbūve pabeigta gan virs Rīgas pils Baltās zāles, gan virs Rīgas pils Svētku zāles, gan Konventa daļas. Darbi tika pabeigti līdz 2013.gada 11.augustam. Pilnībā no gruvešiem attīrīta Rīgas pils Baltā zāle. Sakarā ar apdrošinātāju izvirzītajām prasībām, gruvešu izvešana bija aizkavējusies Rīgas pils Svētku zālē un Rīgas pils Kastelas daļā, taču VNĪ 2013.gada 23.jūlijā organizētās tikšanās laikā ar apdrošinātājiem un citām ieinteresētajām pusēm ir panākta vienošanās, ka gruvešu izvešanas darbus no minētajām telpām, piedaloties ekspertiem, uzsāk 2013.gada 26.jūlijā un plānots pabeigt līdz 2013.gada 19.augustam.

1. **Finansējums neatliekamajiem darbiem Rīgas pils ugunsgrēka seku likvidēšanai.**

Ministru kabinets 2013.gada 25.jūnija sēdē uzdeva Finanšu ministrijai (VNĪ) veikt visas nepieciešamās darbības Rīgas pils ugunsgrēka seku likvidēšanai un trīs nedēļu laikā iesniegt Ministru kabinetā rīkojuma projektu par grozījumiem Ministru kabineta 2010.gada 6.decembra rīkojumā Nr.702 „Par finansējuma piešķiršanu Rīgas pils Priekšpils projekta izdevumu segšanai”, nosakot, ka Rīgas pils ugunsgrēka seku likvidēšanas darbi (ieskaitot juridiskos pakalpojumus) tiek finansēti no Rīgas pils būvniecības darbiem valsts budžetā plānotā finansējuma. Finanšu ministrijai (VNĪ) ugunsgrēka seku likvidēšanas darbus un to izmaksas saskaņot ar apdrošinātājiem un no valsts budžetā plānotā finansējuma precīzi nodalīt tās izmaksas, kas tieši attiecas uz šiem darbiem.

Ņemot vērā, ka attiecīgo iesaistīto ekspertu atzinumi ir būtiski, lai apzinātu zaudējumu apmēru un no kādiem finanšu resursiem ugunsgrēka seku likvidēšanas darbu izmaksas, Rīgas pils atjaunošanas darbu izmaksas un zaudējumi būtu sedzami, Ministru kabinets 2013.gada 30.jūlija sēdē pagarināja MK sēdes protokollēmuma Nr. 36 56. § 2. punktā dotā uzdevuma izpildes termiņu līdz 2013.gada 25.septembrim.

Šobrīd VNĪ rīcībā esošā informācija liecina, ka ugunsgrēka cēlonis nav ārēji nepārvaramas varas apstākļi, līdz ar to VNĪ uzskata, ka Rīgas pils ugunsgrēka seku likvidēšana un Rīgas pils iepriekšējā stāvokļa atjaunošana, kā arī darbu izpilde atbilstoši Būvniecības līguma noteikumiem, ir pilnsabiedrības „SBRE” pienākums un atbildība. Pamatojoties uz Publisko iepirkumu likuma 63.panta pirmās daļas 3.punktu VNĪ izveidotā iepirkumu komisija ar 2013.gada 28.jūnija vēstuli Nr.15/11055 uzaicināja pilnsabiedrību „SBRE” piedalīties VNĪ rīkotajā sarunu procedūrā un iesniegt savu piedāvājumu ugunsgrēka seku likvidēšanas darbu veikšanai, ar mērķi maksimāli novērst tālāku vēsturisko vērtību zaudēšanu un bojāšanos. 2013.gada 19.jūlija tikšanās laikā VNĪ un pilnsabiedrība „SBRE” vienojušās par papildu vienošanās slēgšanu pie Būvniecības līguma par uzsākto ugunsgrēka seku likvidēšanas darbu turpināšanu objektā, kura noslēgta 2013.gada 31.jūlijā, paredzot, ka pilnsabiedrība “SBRE” par saviem līdzekļiem turpina novērst ugunsgrēka sekas objektā, tai skaitā veic objekta attīrīšanu no gruvešiem, pasākumus mitruma līmeņa samazināšanai, pagaidu jumta izbūvi, pārseguma balstīšanu un, ciktāl saprātīgi iespējams, turpina darbu izpildi objektā saskaņā ar noslēgto Būvniecības līgumu un atbilstoši tehniskajam projektam. Vienlaikus vienošanās paredzēts nosacījums, ka, ja ar Valsts policijas Galvenās kriminālpolicijas pārvaldes Kriminālizmeklēšanas pārvaldes nozīmētas ekspertīzes slēdzienu tiek konstatēts, ka ugunsgrēks Rīgas pilī izcelies pilnsabiedrības „SBRE” vainojamas rīcības dēļ, VNĪ ir tiesīgs nekavējoties ieturēt pilnsabiedrībai „SBRE” saskaņā ar šo vienošanos izmaksāto atlīdzību par Rīgas pils ugunsgrēka seku likvidēšanas darbu veikšanu no jebkura pilnsabiedrībai „SBRE” pienākošā maksājuma vai izmantot Būvniecības līgumā noteikto līguma izpildes garantijas galvojumu.

Vienlaikus VNĪ turpina sadarbību ar apdrošināšanas sabiedrībām, lai iespējami ātrāk panāktu apdrošināšanas gadījuma atzīšanu un iespējamo apdrošināšanas atlīdzību saņemšanu.

1. **Pagaidu nekustamo īpašumu (telpu) apzināšana kultūrvēsturisko vērtību izvietošanai.**

Saskaņā ar Ministru kabineta 2011.gada 9.augusta sēdes protokollēmuma (prot. Nr.47 23.§) 2.1.apakšpunktā noteikto Ministru kabinets atbalstījis Muzeju krātuvju kompleksa rekonstrukcijas Pulka ielā, Rīgā (attīstības I posma – būvniecības I kārtu, tas ir, muzeja krātuvju korpusa (ēkas) un komunikāciju tīklu izbūvi). Pat reiz ir izsludināts iepirkums un tiek izvērtēti piedāvājumi Muzeju krātuvju kompleksa Pulka ielā, Rīgā, skiču un tehniskā projekta izstrādei, autoruzraudzības veikšanai. Pēc iesniegto piedāvājumu izvērtēšanas, tuvākajā laikā plānots noslēgt attiecīgu iepirkuma līgumu. Būvniecības darbus plānots pabeigt līdz 2016.gada I pusgadā, kā rezultātā tiks nodrošināts ar mūsdienīgu materiāli tehnisko bāzi ar vispiemērotākajiem klimatiskiem apstākļiem muzeju nozīmīgu krājumu izvietošanai un saglabāšanai.

Apzinoties ugunsgrēka un tā dzēšanas rezultātā bojāto Rīgas pils telpu tehnisko stāvokli un rēķinoties ar nepieciešamību pārvietot Rīgas pilī izvietotos muzeju krājumus uz citām telpām, VNĪ sadarbībā ar Latvijas Nacionālo vēstures muzeju, Rakstniecības un mūzikas muzeju un Latvijas Nacionālo mākslas muzeju (turpmāk kopā saukti – muzeji) jau nākamajā dienā pēc ugunsgrēka apzināja VNĪ pārvaldīšanā esošos nekustamos īpašumus, kas varētu būt piemēroti muzeju krājumu pagaidu pārvietošanai un organizēja to apsekošanu. Iespēju robežās, tika apzināti arī citu ministriju valdījumā esošie brīvie īpašumi, kā rezultātā par piemērotiem tika atzīti šādi nekustamie īpašumi:

1. Lāčplēša ielā 106/108, Rīgā, Izglītības un zinātnes ministrijas valdījumā esošs nekustamais īpašums, kurā pēc pielāgošanas iespējams izvietot Rakstniecības un mūzikas muzeja un Latvijas Nacionālā vēstures muzeja krājumus. Ministru kabinets 2013.gada 6.augusta sēdē atbalstījis Ministru kabineta rīkojuma projektu „Par valsts nekustamā īpašuma Rīgā nodošanu Finanšu ministrijas valdījumā” (TA–2110), kas paredz Finanšu ministrijai pārņemt no Izglītības un zinātnes ministrijas minēto valsts nekustamo īpašumu, ar mērķi, lai nodrošinātu Latvijas Nacionālā vēstures muzeja un Rakstniecības un mūzikas muzeja krājumu izvietošanu.
2. Brīvības bulvārī 32, Rīgā, VNĪ īpašumā esošs nekustamais īpašums, kura 2., 3. un 4.stāva telpās pēc pielāgošanas iespējams izvietot Latvijas Nacionālā vēstures muzeja ekspozīciju.

Iepazīstoties ar 2013.gada 24.jūlija VNĪ izveidotās Rīgas pils ēkas Kastelas (Konventa) daļas apsekošanas komisijas slēdzienu, secināms, ka telpu tehniskais stāvoklis un mikrobioloģiskā vide nav piemērota minēto muzeju krājumu uzglabāšanai Rīgas pils telpās, kā rezultātā VNĪ aicināja Kultūras ministrijas un muzeju vadību kritiski izvērtēt iespēju palikt esošajās Rīgas pils telpās un pārcelties uz citām telpām.

Kultūras ministrijas rīkotajā 2013.gada 12.augusta sanāksmē, Kultūras ministrija, VNĪ un muzeji konceptuāli vienojās:

* ņemot vērā Rīgas pils telpu tehnisko stāvokli, kā arī neatbilstošo mikrobioloģisko vidi, līdz Muzeju krātuvju kompleksa rekonstrukcijas Pulka ielā, Rīgā, darbu pabeigšanai, Rīgas pilī izvietotos muzeju krājumus pārvietot uz citām pagaidu telpām.
* par muzeju krājumu un eksponātu pagaidu izvietošanu nekustamajos īpašumos Lāčplēša ielā 106/108 un Brīvības bulvārī 32, Rīgā, kā arī apsvērt iespējas Rakstniecības un mūzikas muzeja nozīmīgu krājumu daļu, piemēram, manuskriptus un citas kultūrvēsturiskas vērtības, izvietot Latvijas Nacionālās bibliotēkas jaunbūves krātuvē, kurai tur būtu vispiemērotākie klimatiskie apstākļi.
* muzeji iesniegs VNĪ precizētās pamatprasības pagaidu telpu pielāgošanai, lai rastu optimāli vismazākās izmaksas un iespējami operatīvāku darbu izpildes termiņus pagaidu telpu pielāgošanai muzeju vajadzībām, un Kultūras ministrijas rīkotajā 2013.gada 16.augusta sanāksmē konceptuāli vienosies par attiecīgām izmaksām un izpildes termiņiem.
* Kultūras ministrija pēc 2013.gada 16.augusta sanāksmē apspriesto attiecīgo izmaksu un izpildes termiņu apzināšanas, izpildot MK sēdes protokollēmuma Nr.36 56.§ 8.punktā doto uzdevumu, iesniegs Ministru kabinetā tiesību aktu projektu par finanšu līdzekļu piešķiršanu no valsts budžeta programmas 02.00.00 „Līdzekļi neparedzētajiem gadījumiem”, lai nodrošinātu muzeju valdījumā esošo krājumu turpmākās bojāšanās novēršanu, pārvietošanu, saglabāšanu un pieejamību.

1. **Rīgas pils padomes izveide.**

VNĪ jau laikus mutiski pauda iniciatīvu par nepieciešamību izveidot ekspertu grupu konsultatīvas funkcijas veikšanai saistībā ar Rīgas pils rekonstrukcijas darbiem, par ko Latvijas Valsts prezidenta kanceleja savā 2013.gada 6.jūnijā vēstulē Nr.1157 izteica atbalstu. Papildus VNĪ ar 2013.gada 7.jūnija vēstuli Nr.7-1/9512 aicinājusi Valsts kultūras pieminekļu aizsardzības inspekciju sniegt rekomendācijas par Rīgas pils padomes izveidi un tās strukturālo pārraudzību. Valsts kultūras pieminekļu aizsardzības inspekcija savā 2013.gada 31.jūlija atbildes vēstulē Nr.11.01.1/1675 paudusi viedokli, tā kā Latvijas valsts prezidenta 2008.gadā izveidotā Rīgas pils atjaunošanas padome savu darbību izbeigusi 2012.gada 1.augustā, apliecinājusi savu gatavību piedalīties jaunizveidotās Rīgas pils padomes darbā, ja šāda padome tiktu izveidota.

Ņemot vērā, ka Rīgas pils ugunsgrēkā cietušas kultūrvēsturiskās vērtības un to atjaunošanai pievēršama pastiprināta uzmanība, VNĪ ir rīkojusies un ar 2013.gada 5.jūlija rīkojumu Nr.46 nolēma izveidot Rīgas pils restaurācijas metodikas padomi, iekļaujot Valsts kultūras pieminekļu aizsardzības inspekcijas, Rīgas pilsētas Būvvaldes, pilnsabiedrības „Pils projekts”, Latvijas restauratoru biedrības, Latvijas Amatniecības kameras pārstāvjus, kura analizēs, sniegs konsultācijas un ieteikumus, un izraudzīsies atbilstošākās kultūrvēsturisko elementu atjaunošanas metodes, kā arī pieņems lēmumus par atbilstošākajiem risinājumiem, lai nodrošinātu Rīgas pils kultūrvēsturisko vērtību aizsardzību, saglabāšanu un atjaunošanu. VNĪ ar 2013.gada 8.jūlija vēstuli Nr.4-2/11523 ir vērsusies pie minētajām iestādēm ar aicinājumu deleģēt kompetentus pārstāvjus. Atbildot uz VNĪ vēstuli, aicinātās iestādes ir deleģējušas savus pārstāvjus.

Ņemot vērā minēto, VNĪ ir vērsusies ar priekšlikumu Finanšu ministrijā izveidot Rīgas pils padomi, tādejādi nodrošinot ilgtermiņā ar Rīgas pils attīstību, rekonstrukciju un restaurāciju saistītus jautājumus.

Papildus informējam, ka ar Kultūras ministrijas 2013.gada 27.jūnija rīkojumu Nr.5.1.-1-161 ir izveidota darba grupa, kurā ir Kultūras ministrijas un muzeju speciālisti, lai veiktu nepieciešamās darbības Rīgas pilī izvietoto muzeju krājuma drošības un saglabāšanas nodrošināšanai. Kā arī Kultūras ministrija ar VNĪ regulāri rīko kopīgas sanāksmes, tostarp ar muzeju vadības līdzdalību.

Ar cieņu

Ministru prezidents V.Dombrovskis

Iesniedzējs:

Finanšu ministrs A.Vilks

Vīza:

Valsts sekretāre S.Bajāre

13.08.2013. 12:01

1622

A.Ādmīdiņa

67024603, [Agnese.Admidina@vni.lv](mailto:Agnese.Admidina@vni.lv)